Twee sterf toe skote in Jhb klapArgieffoto bloot ter illustrasie. (Foto: SAPD/Facebook) Twee mans is Sondagmiddag dood toe ŉ skietery in die Johannesburgse middestad uitgebreek het. ŉ 50-jarige veiligheidswag is ook tydens die voorval beseer. Die name en besonderhede van die oorledenes is nie in dié stadium bekend nie. Dit is ook nie duidelik wat tot die skietery gelei het of wie daarvoor verantwoordelik was nie. Volgens Ross Campbell, woordvoerder vir ER24, was nooddienswerkers om 13:23 by die toneel op die hoek van Twist- en Pleinstraat. “Die mans het onderskeidelik in die straat en op die sypaadjie gelê. Een het ŉ skietwond in die kop en die ander een ŉ skietwond in sy bors gehad. Hulle het geen tekens van lewe getoon nie en is op die toneel dood verklaar.” Die veiligheidswag is op die toneel behandel voordat hy na ŉ nabygeleë hospitaal vir behandeling geneem is. Maroela Media het ŉ navraag aan die polisie gerig en wag tans op terugvoer.